google/wiki40b huggingface dataset:
Elmar Tambek

Elmar Tambek (ka Elmar Nikolai Tambek) (24. detsember 1897 Kavastu küla, Vihula vald, Virumaa – 26. juuni 1991 Vancouver, Kanada) oli Eesti jurist ja sõjaväelane (kapten).
Elmar Tambek oli Eesti Vabariigi presidendi kantselei ülem aastatel 1938–1940. Ja seejärel Saksa okupatsiooni ajal 1941–1944 ZEV-i (Äraviidud ja Mobiliseeritud Eestlaste Registreerimise ja Otsimise Keskuse) juhataja.

Elulugu

Elmar Tambek sündis talupidaja peres, õppis Liiguste ministeeriumikoolis ja lõpetas 1917. aastal kuldmedaliga Tallinna Aleksandri Gümnaasiumi. Soovides õppida arstiks, astus ta Peterburi sõjameditsiini akadeemiasse. 1918. aastal pöördus Eestisse tagasi ja osales vabadussõjas Narva rindel, aastatel 1920–1929 oli kaadriohvitser (teenis 2. Suurtükiväepolgus, 2. Diviisi suurtükiväes, sõjaministeeriumis, sõjaväe ringkonnakohtus ja sõjaväe prokuratuuris, 1924–1929 kohtu-uurija ja abiprokurör).
20. detsembril 1920 lõpetas Sõjakooli sõjaaegse ratsaväe kursuse ja ülendati lipnikuks. Aastal 1925 lõpetas Tartu Ülikooli õigusteaduskonna. Kuulus korporatsiooni Vironia. Pärast seda töötas Sõjaministeeriumis ja Sõjaprokuratuuris. Aastast 1929 töötas prokurörina Rakvere ringkonnakohtus ja 1933. aastast Tallinna abiprokurörina. Osales aastal 1932 Eesti Vabadussõjalaste Liidu Rakvere osakonna rajamisel.
Oli Politseikooli kriminaalõiguse ja kriminoloogia õppejõud.
Alates 1. septembrist 1938 kuni surmani (kinnitatud jätkuvalt ametis olevaks Tõnis Kindi poolt 29. detsembril 1973) oli ta Vabariigi Presidendi Kantselei ülem.
Aastatel 1941–1944 oli Elmar Tambek Äraviidud ja Mobiliseeritud Eestlaste Registreerimise ja Otsimise Keskuse ZEV (saksa Zentralstelle zur Erfassung der Verschleppten und mobilisierten Esten) juhataja.
Kaks päeva enne punavägede saambumist Tallinna septembris 1944 põgenes ta koos perekonnaga (välja arvatud tema poeg Ülo Tambek, kes 1941. aastal oli mobiliseeritud Punaarmeasse) laeval "Wartheland" Saksamaale (oli seal Eesti Toimkonna juhataja Berliinis, hiljem Detmoldis). 1947 siirdus Inglismaale ja 1952 kolis Kanadasse Vancouverisse. Töötas erahaiglas sanitarina, 70-aastaselt siirdus pensionile.
Elmar Tambeki tuhastatud põrm ja tema abikaasa Anna Tambeki põrm on maetud Virumaale Halliste kalmistule. Samal kalmistul puhkavad ka tema poeg, filmioperaator ja -režissöör ning ajakirjanik Ülo Tambek ja tema vanemad. Elmar Tambeki ja tema abikaasa ümbermatmisele pühendatud mälestusjumalateenistus toimus Tallinnas Kaarli kirikus 9. juunil 1994.
Tomos

Tomos on õigeusu kirikus kohaliku kiriku autokefaalia või autonoomia väljakuulutamise või taasjõustamise dokument, mille väljastab Püha Sinod.
2014. aasta kergejõustiku sisemaailmameistrivõistlused

2014. aasta kergejõustiku sisemaailmameistrivõistlused olid 15. sisemaailmameistrivõistlused kergejõustikus, mis toimusid 7.–9. märtsil Sopotis Poolas Ergo Arenal. Sopot sai võistluste korraldamise õigused 11. novembril 2011 IAAF-i World Athletics Gala'l Monte Carlos. Teise kandindaadina üles antud Horvaatia pealinn Zagreb loobus kandideerimast rahalistel põhjustel. Võistlustel osales 587 sportlast 141 riigist. Eesti sportlastest osalesid Marek Niit ja Anna Iljuštšenko.
Aluoja joastik

Aluoja joastik on joastik Ida-Viru maakonnas Toila vallas Pühajõe külas.
Joastik saab oma veed Mägara ojalt. Enne Pühajõe orgu laskumist, moodustab Mägara oja umbes 700 m pikkuse ja u 10 m sügavuse kanjoni (Aluoja kanjon). Joastik koosneb viiest suuremast astangust, mille kõrgused oja voolusuunas ülevalt alla on vastavalt 1,4, 0,8, 1,8, 1,4 ja 0,5 m. Joaastangutel on veejoa laius 5...10 m. Aluoja joa astang on võetud kaitse alla.
Subsistents

Subsistents ehk subsisteerimine (ladina keeles subsistentia) on substantsi olemine iseeneses ja iseenda kaudu (das Substanzsein. [...] durch und in sich bestehen).
Boethius leiab: (Subsistit hoc quod nun indiget alio). 
Albertus Magnus sedastab: (Subsistentia sive ousiôsis significat ens ex se nec distinctum, nec distinguibile) (Sum. th. I, 43, 1). 
Aquino Thomas kirjutab: "vastavalt, kui (substants) on olemas iseeneses ja mitte teistes, kutsutakse subsistentsiks" (secundum enim, quod (substantia) per se exsistit, et non in alio, vocatur subsistentia) (Sum. th. I, 29, 2 c)
Alois Riehli järgi on subsiteerimine "eksisteerimine ruumis" (im Raume existieren) (Philos. Krit. II 1, 81)
Alexius Meinong teeb vahet subsitstentsil ja eksistentsil. Subsistents on lai ontoloogiline kategooria, mis hõlmab nii konkreetseid kui ka abstraktseid objekte. Konkreetsed objektid nii eksisteerivad kui ka subsisteerivad. Abstraktsed objektid ei eksisteeri, vaid ainult subsisteerivad.
Karl-Günther Heimsoth

Eluloolist

Karl-Günther Heimsoth sündis Charlottenburgis.   
Esimese maailmasõja ajal astus ta Preisi armeesse, sõdis
Läänerindel ning sai leitnandiks.
1919. aasta suvesemestrist hakkas Heimsoth Tübingeni Ülikoolis meditsiini õppima ja jätkas õpinguid hiljem Müncheni, Kieli ja Rostocki ülikoolides. 1924. läbis Rostocki Ülikoolis riiklikud eksamid arstiteaduse praktiseerimiseks. 
Õpingute ajal 1920–1921 osales Heimsoth Saksamaal 1920. aasta märtsis märtsiülestõusus Ruhraufstand, Tüüringi võitlustes ja Sileesia ülestõusus (saksa keeles "Aufstände in Oberschlesien").
Augustist novembrini 1924 kirjutas Heimsoth Rostockis väitekirja, mille teemaks oli homoseksuaalsus: "Hetero- ja homoseksuaalsus" (lüh "Heterophile and Homophile"). See väitekiri võis olla sissejuhtatuseks "homofiilia" termini sissetulekule seksuoloogias, ta väitis, et seda võib ette tulla nii mees-mehe vahelistes kui naine-naise vahelistes suhetes. Tema homoseksuaalsuse interpreteering põhines juba olemasolevatel ideedel, nagu Otto Weiningeri "Geschlecht und Charakter" (1903) ja Hans Blüheri "Die Rolle der Erotik in der männlichen Gesellschaft" (1917).
Advent

Ajalugu

4. sajandi lõpust hakati tähistama Kristuse sünnipäeva 6. jaanuaril (Juliuse kalendri järgi), 25. detsembril (Gregoriuse kalendri järgi). Alates 5. sajandist hakati pidama advendiaega ehk Kristuse tulemise aega, kus ettevalmistusaega tähistati viiel pühapäeval.
Paavst Gregorius VII reformide ajal (1073–1085) toimus üleminek viielt advendipühapäevalt neljale. Esimene advendipühapäev seostus kirikuaasta algusega alles 16. sajandil.

Rahvakombed Eestis

Vanadel eestlastel erilisi advendikombeid ei olnud, advendipühapäevadel käidi vaid kirikus ning lauldi Issanda auks laule, mis olid vaimselt seotud jõuludega.
Tänapäeval on levinuim advenditava seotud päkapikkudega, kes toovad öösel maiustusi-kingitusi, mida hommikul ärgates avastatakse susside-sokkide seest.
Advendikombeid ja ootusaega sümboliseerivad Petlemma täht, advendiküünlajalg ja advendikalender. Paljudel koduakendel võib näha põlemas küünlaid, mis tänapäeval on enamasti elektrilised. Kuigi advendiküünlajalg on nelja küünlaga, on müügil ka seitsme küünlaga küünlajalgu.
Kaubandus-, äri- ja poliitikamaailm kasutab aktiivselt advendiga seonduvat. Südamlike soovide ja värvika reklaamiga on küllastatud nii asulad kui ka linnad. Kõik viitab sellele, et oodatakse jõule.
Klaveri embuses

Klaverifestival "Klaveri embuses" oli muusikafestival, mis toimus 2018. aastal Kadrioru lossi saalis ning keskendus eesti pianistide ja eesti heliloojate loomingu esitlemisele.

"Klaveri embuses" '18

2018. aasta festival toimus 7.–8. juulil Kadrioru lossi saalis ning oli pühendatud Eesti Vabariigi 100. aastapäevale. Igal kontserdil kõlas Eesti heliloojate looming ning esinesid vaid Eesti interpreedid.

16.00 Avakontsert "Klaver ja vanad sõbrad"

Esinesid telesarjast "Klassikatähed" tuntud Kristiina Rokaševitš klaveril, Katariina Maria Kits viiulil ja Valle-Rasmus Roots tšellol. Kavas olid Elleri, Šostakovitši ja Smetana teosed klaveritriole.

19.00 Klaveriõhtu "Eraklik klaver"

Esimese päeva lõpetas soolokontsert, kus Age Juurikas esitas Eduard Tubina ja Enrique Granadose loomingut.

16.00 Päevakontsert "Klaver ja ootamatud külalised"

Festivali teine päev algas andekate noorte kontserdiga, kus astuvsid üles Sven-Sander Šestakov (klaver), Laura Pähkel (flööt) ja Hanna Taube (saksofon). Kontserdi kava on rikkalik, kõlab nii Eller, Kareva, Aints, Mozart, Porro, Peterson kui ka Eychenne, samuti oli kavas kaks Eesti esiettekannet.

19.00 Lõppkontsert "Klaveripidu"

Eesti klaveriduode galakontserdil astusid üles viis hinnatud Eesti klaveriduot: Tallinna klaveriduo (Nata-Ly Sakkos ja Toivo Peäske), Argo ja Arko klaveriduo (Argo Jentson ja Arko Narits), klaveriduo Jorma Toots ja Ebe Müntel, klaveriduo Maila Laidna ja Tiiu Sisask ning klaveriduo Rein Rannap ja Mihkel Mattisen. Kavas on Schubert, Rahmaninov, Mozart, Ravel ja Rannap.
Lawrence S. B. Goldstein

Teadus

Goldsteini teadustöö keskendub neuronite rakusisese liikumise molekulaarsete mehhanismide ja transpordiprotsesside rolli mõistmisele neurodegeneratiivsetes haigusjuhtumites. Tema labor esitas esimesena kinesiini struktuuri molekulaarse kirjelduse, samuti avastati olulised seosed transpordiprotsesside ning selliste haiguste nagu Alzheimeri tõve ja Huntingtoni tõve vahel.
Maurice Bavaud

Maurice Bavaud (15. jaanuar 1916 Neuchâtel – 14. mai 1941 Berliin) oli Šveitsi teoloogiaüliõpilane, kes kavatses 1938. aasta sügisel tappa Adolf Hitlerit.
9. oktoobril 1938 sõitis Maurice Bavaud rongiga Saksamaale eesmärgiga tappa Adolf Hitler. Hiljem nimetas Bauvaud oma motiivideks seda, et Adolf Hitler kujutas endast ohtu inimkonnale ja Šveitsi iseseisvusele. Veel oli põhjuseks katoliiklike organisatsioonide tagakiusamine Saksamaal. Maurice Bavaud esines Hitleri pooldajana ja liikus Baieris ringi eesmärgiga talle ligi pääseda. 9. novembril 1938 tähistati Münchenis Õllekeldriputši 15. aastapäeva. Bauvaud hankis pääsme Feldherrnhalles toimunud pidulikule üritusele. Tal oli püstol mantlitaskus ja ta kavatses Hitlerit tulistada. Kuid Hitler muutis teadmata põhjustel oma tavalist marsruuti ja ei tulnud Bavaud' lähedusse. Samuti takistasid sihtimist tervituseks ülestõstetud käed.
Ka järgnavatel päevadel ei õnnestunud tal Hitleri lähedusse pääseda. Tal oli raha otsa lõppemas ja 12. novembril 1938 istus ta Pariisi kiirrongile, et Saksamaalt lahkuda. Augsburgis vahistati Bavaud piletita sõidu ja relva omamise eest. Talle mõisteti piletita sõidu ja loata relvaomamise eest kaks kuud vangistust. 1939. aasta algul tunnistas Bavaud ülekuulamisel üles, et ta kavatses tappa Adolf Hitlerit.
18. detsembril 1939 mõistis Rahvakohus Bavaud' surma. 14. mail 1941 hukati Maurice Bavaud Berlin-Plötzensee vanglas giljotineerimise teel.

Järellugu

1950. aastatel pöördus Maurice Bavaud' isa Albert Bavaud Lääne-Saksamaa kohtuvõimude poole palvega oma poeg rehabiliteerida. 12. detsembril 1955 vähendas Berliin-Moabiti Maakohus Maurice Bavaud' karistust viie aasta vabadusekaotuseni ja kümne aasta kodanikuõiguse äravõtmiseni. 1956. aastal vaadati kohtuotsus ümber ja Marice Bavaud rehabiliteeriti ning tema Šveitsis elavatele omastele määrati kompensatsiooniks 40 000 franki.
Kevin Aloe

Kevin Aloe (sündinud 7. mail 1995 Tallinnas) on Eesti jalgpallur.
Ta mängib aastast 2012 Meistriliigas osalevas klubis FC Flora Tallinn.
Arnold Normak

Arnold Normak (VR II/3) (14. november 1899 Rakvere - 13. november 1924 Tallinn) oli Eesti sõjaväelane, nooremleitnant (1920).

Elukäik

Õppis Tallinna Nikolai gümnaasiumis. Läks koolipingist 16. detsembril 1918 Tallinna Kooliõpilaste pataljoni, kust 10 päeva hiljem läks esimeste kooliõpilastega vabatahtlikult laiarööpmelisele soomusrongile nr. 2. Nimetati dessantkompaniisse ning võttis selle koosseisus osa kõigist soomusrongi nr. 2 lahinguist Narva ja Lõunarindel kuni 7. märtsini 1919.
Kolmandal rindel viibimise päeval – 29. detsembril 1918 – lahingus Anne mõisa juures üles näidatud vapruse ning haavatud ohvitseri päästmise eest tule alt annetati talle VR II/3.
Keskkooli lõpukatsetest osavõtmiseks komandeeriti Normak 7. märtsil 1919 tagasi Tallinna Kooliõpilaste pataljoni. 22. aprillil 1919 astus ta Sõjakooli 1. sõjaaegsele jalaväeohvitseride kursusele, mille 3. augustil 1919 lipnikuna lõpetas. Valis teenistuskohaks laiarööpmelise soomusrongi nr. 5, kus teenis sõja lõpuni ning osales lahingutes Pihkva ja Narva rinnetel, olles luurajate komando ülem.
6. mail 1920 viidi seoses endise soomusrongi likvideerimisega üle soomusrongile nr. 3. Tundes huvi lennunduse vastu läks Normak 1924. aasta mais lennuväerügementi, kus asus õppejaoskonna lendurite klassi õpilaseks.
Lennuväerügemendis ette tulnud teenistuslike sekelduste tõttu läks vabasurma.
Kõvakest

Kõvakest ehk silma kõvakest ehk skleera ehk silmavalge (ladina keeles sclera) on inimeste ja paljude loomade silmamuna kest. Kõvakest on silmamuna fibrooskesta välimisem kest, mis eespool läheb üle sarvkestaks.
Kõvakesta areng, anatoomia, füsioloogia, morfoloogia, histoloogia ja patoloogia võivad erineda nii liigiti kui ka indiviiditi.

Madudel

Kõvakest on ka madude silmamuna osa, mis koosneb sidekoest (kollageenikiududest).

Koduloomadel

Kõvakest koosneb kollageenikiududest ja on sarnaselt inimese kõvakestaga läbipaistmatu. Selle välispinnale kinnituvad silmamunalihased. Kõvakest on varustatud närvilõpmete ja veresoontega, lümfisooned puuduvad. Nägemisnärvi väljumiskohal on kestas mulgukesed, seda ala nimetatakse kõvakesta-sõelväljaks (area cribosa sclerae).

Inimestel

Kõvakest asub inimestel silmamuna külgedel ja taga. Kõvakest on tihedast sidekoest koosnev valge ja suhteliselt paks moodustis, nn silmavalge. See on varustatud närvilõpmete ja veresoontega, lümfisooned puuduvad. Välispinnale kinnituvad silmamunalihased. Sisepinnal paikneb koroidea (choroidea).

Patoloogia

Kõvakestaga seostatakse inimestel selliseid haiguslikke seisundeid nagu skleriit ja episkleriit ja pahaloomulised kasvajad. Lisaks on paljude haiguslike seisundite, näiteks tuberkuloos, leepra, süüfilis, Lyme'i tõbi, toksoplasmoos, tsütomegaloviirus, mumps, nakkuslik mononukleoos ja mitmete teiste nakkushaiguste korral kaasatud ja haigustunnustega ka skleera.
Hedmarki vapp

Hedmarki vapp on Norra maakonna Hedmarki vapp.
See on kinnitatud aastal 1987.
Sellel kujutatakse kolme barkespade't (labidat, millega eemaldatakse puukoort palgilt).
Kaitseväe keskhaigla

Kaitseväe keskhaigla oli Tallinnas tegutsenud Eesti kaitseväe haigla.
Haigla asutati 1918 nime all Sõjaväe haigemaja. Aastast 1927 kandis haigla nime Kaitseväe keskhaigla.
Peale kaitseväelaste raviti haiglas tasu eest ka tsiviilisikuid.
Karala tulepaak

Karala tulepaak on tulepaak Saare maakonnas Saaremaa vallas Karala külas.
Tulepaagi geograafilised koordinaadid on 58° 16′ 17″ N, 21° 53′ 48″ E.
Terasest metallsõrestiktorni kõrgus jalamist on 28 meetrit ja tule kõrgus merepinnast on 42 meetrit.
Tule sektor on valge 0°...360° ja nähtavus on 8 meremiili.
Tulepaak ehitati 1953. aastal.
Maffia (mäng)

Ajalugu

"Maffia" mängu lõi Dimma Davidoff. Aastal 1986 Moskvas, Venemaal. Mäng levis kiiresti üle maailma. Mängijad tegid oma reegleid ja seda õiget "Maffia" mängu on päris vähe.

Mäng algab, on öö

Kõik on silmad kinni. Mängujuht äratab üles Maffia (maffia avab silmad). Maffia valib, keda tahab tappa. Suunab näpuga väljavalitu poole, mängujuht peab selle meelde jätma, või et veel keerulisemaks ja pingelisemaks teha – ei tapa ta kedagi. Maffia jääb magama (sulgeb silmad). Mängujuht äratab üles politsei ja politsei süüdistab kedagi, keda ta arvab et on Maffia. Mängujuht peab selle meelde jätma ning suunab pöidlaga üles, kui inimene on hea, kui inimene on halb, suunab mängujuht pöidlaga alla. Sellega saab ajajooksul politsei teada, kes on Maffia ja saab teda päeval süüdistada. Mängujuht äratab üles arsti. Arst valib välja inimese, keda ta arvab, et on tapetud. Mängujuht jätab selle meelde. Kui inimene, kelle arst välja valis, on õige (tapetud), siis suunab mängujuht pöidlaga üles ja inimene on ravitud. Kui inimene on vale(elus) siis ta suunab pöidlaga alla.

Päev

Kui inimene, keda Maffia tappis on surnud (arst ei saanud teda ravida) räägib mängujuht näiteks: "On nejapäeva hommik ja ajalehtedes kirjutatakse, et tapetud on Eva. Seega Eva, ole hea sa pead mängust lahkuma.." Kui inimene, keda Maffia tahtis tappa, kuid arst ravis ta terveks(on elus) räägib mängujuht järgmiselt(näiteks): "On neljapäeva hommik ja ajalehtedes kirjutatakse et Maffia tappis Eva. Kuid arst suutis ta terveks ravida. Seega, Eva jääb mängu."See järel hakatakse üksteisega rääkima ja arutama, kes on Maffia, sest Maffia on kõigile halb. Mida ta tundis kui oli öö, kas ta tundis, et tema kõrval keegi liigutas kui oli Maffia/politsei/arsti aeg. Sealhulgas räägib ka Maffia, sest keegi tema puhul ei tohi keegi teada saada, et ta on Maffia,sest sel juhul hääletatakse teda kohe välja. Maffia peab sulanduma teistega kokku, ja näitama teistele, et ta on hea. Päeva jooksul saab anda teistele ainult kolm ametlikku süüdistust.See tähendab, et keegi kahtlustab kedagi, et ta on Maffia. Üks inimene saab anda ainult ühe süüdistuse (kui politsei sai teada, et tema on Maffia,ei tohi ta öelda, et ma sain teada,et tema on maffia sest ma olen politsei). Seejärel hakatakse välja hääletama, kedagi, keda kahtlustatakse, et on Maffia.

Kokkuvõte

Mängu mõte – tavakodanikud, arst ja politsei peavad teada saama ja nuputama, kes on Maffia ja peavad ta välja hääletama. Maffia ülesanne – peab end kaitsma, ja tapma niikaua, kuni tal on peale tema mängus kaks inimest, siis on Maffia mängu võitnud. Politsei ülesanne – peab süüdistama arvatud Maffiat ja heal juhul ta välja hääletama. Arsti ülesanne – peab ravima tapetud inimesi ja heal juhul Maffia välja hääletama. Linnakodanikude ülesanne – peab välja uurima Maffia ja teda mängust välja hääletama.
Tšehhi pass

Tšehhi kodaniku pass (tšehhi keeles: cestovní pas, pas) on Tšehhi Vabariigi kodanikele väljastatud rahvusvaheline reisidokument, mis võib olla ka tõend Tšehhi kodakondsuse kohta. Lisaks sellele, et pass võimaldab hõlbustada reisimist rahvusvahelisel tasandil ja osutada Tšehhi kodakondsusele, hõlbustab pass abi osutamist Tšehhi konsulaarametnikele välismaal või teistes Euroopa Liidu liikmesriikides, kui Tšehhi konsulaar puudub.
Iga Tšehhi kodanik on ka Euroopa Liidu kodanik. Kodakondsus võimaldab vabalt liikuda ja elada Euroopa Liidu, Šveitsi ja Euroopa Majanduspiirkonna riikides, kuid identifitseerimiseks on praktikas vaja passi või riiklikku isikutunnistust.
Jukos

Naftakompanii Jukos (ОАО НК ЮКОС) oli Venemaa suurettevõte, mis tegutses aastatel 1993 kuni 2007.
1. augustil 2006. kuulutati Jukos pankrotis olevaks. Formaalselt lakkas ettevõte olemast 2007. aasta novembris, mil lõppes ettevõtte varade müük.
1993. aastal Venemaa valitsuse poolt loodud ettevõtte rändas peagi erakätesse ja puhkes õitsele suuromanik Mihhail Hodorkovski juhtimisel. Vladimir Putini oligarhidevastase kampaania käigus vahistati Hodorkovski 2003. aastal. Jukose juhte süüdistati mitmesugustes kuritegudes ning ettevõte lammutati.
2002. aastal ostis Jukos 53,7 protsenti Leedu naftatöötlusfirma Mažeikiu Nafta aktsiaid. Samal aastal oli Jukos Lukoili järel suuruselt teine Venemaa naftaekspordiettevõte.
2011. aasta septembris langetas Euroopa Inimõiguste Kohus otsuse Jukose endiste aktsionäride, juhtivtöötakate ka võlausaldajate hagis Venemaa Föderatsiooni vastu. Kohus ei pidanud tõendatuks hagejate väiteid, nagu oleks kohtuasi Jukose vastu olnud poliitiliselt motiveeritud ja nagu oleks Venemaa võimud õigusemõistmist Jukose hävitamiseks ja selle varade omastamiseks kuritarvitanud. Külla aga leidis kohus, et Venemaa kohtusüsteem ei olnud Jukose üle kohut mõistes õiglane ja rikkus ettevõtte omandiõigusi. Euroopa Inimõiguste Kohus leidis, et ettevõttele ei antud Venemaa madalamates kohtuastmetes enda kaitse ettevalmistamiseks küllaldasel aega.
Vitsakimp

Vitsakimp (Witsakimp) oli huumoriajakiri, mis ilmus Viljandis aastatel 1908–1909 ajalehe Sakala lisana sagedusega kord kuus. 
Ajakiri sisaldas huumorit, satiiri, karikatuure ja jutukesi. 
Ajakirja andsid välja Ado Peet (1908) ja J. Kipper (1909). 
Vastutavad toimetajad olid Ado Peet (1908), J. Kipper ja Hans Turp (1909), tegevtoimetajad J. Kipper ja Hans Turp (1908). 
Ajakirja trükiti Viljandi trükikodades Ado Peet (1908), A. Rennit (1909).
Chris Webber

Ülikool

Pärast seda, kui ta lõpetas Detroiti keskkooli (tema särk numbriga 44 riputati lakke, seda ei anta enam kunagi välja), siirdus ta kaheks aastaks Michigani ülikooli. Ülikooli korvpallikoondise esiviisikut, kuhu kuulusid peale tema Jalen Rose, Juwan Howard, Jimmy King ja Ray Jackson, nimetati Suureks Viisikuks. Nad jõudsid kaks korda NCAA finaali. Peale Jacksoni said teised Suure Viisiku mehed NBA-sse ning Rose, Howard ja Webber mängivad siiani.

NBA karjäär

1993 valis Orlando Magic Chris Webberi esimese valikuna draftist ja vahetas ta kohe Golden State Warriorsi Anfernee Hardaway vastu.
Webberi esimene aasta oli uustulnuka kohta lausa hiilgav: keskmiselt 17,5 punkti, 9,1 lauapalli ja 3,6 resultatiivset söötu. Ta valiti NBA aasta uustulnukaks, kuna ta oli kohe esimesel hooajal viinud Golden State'i play-offi.
Teisel aastal vahetati Webber Washington Bulletsisse, kus ta hakkas mängima koos Juwan Howardiga. Tol hooajal viskas ta keskmiselt 20,1 punkti, võttis 9,6 lauapalli ja andis 4,7 tulemuslikku söötu. Hooajal 1995–1996 sai ta vigastada ning mängis vaid 15 mängus 82-st. Hooajal 1996–1997 viis Webber "Bulletsi" üle 9 aasta taas play-offi, kuid said kohe esimeses ringis Chicago Bullsilt lüüa.
14. mail 1998 vahetati Webber Sacramento Kingsi Mitch Richmondi ja Otis Thorpe'i vastu. Draftist lisandus tagamängija Jason Williams. "Kings" sai sellega palju tugevamaks. Hooajal 2000–2001 Webber hiilgas: viskas keskmiselt 27,1 punkti, noppis 11,1 lauda ja andis 4,2 resultatiivset söötu. Tol hooajal valiti ta NBA sümboolsesse koondisse.
Veebruaris 2005 vahetati Webber Philadelphiasse.
2003. aastal valis "Slam Magazine" 75 parimat NBA mängijat läbi aegade. Webber tuli 64.-ks.
Chris Webberi isiklikud rekordid NBAs on 51 punkti, 26 lauapalli, 13 söötu, 8 vaheltlõiget (2 korda) ja 9 blokeeringut.
Linnamaa karstiala

Linnamaa karstiala on karstiala Pärnu maakonnas Põhja-Pärnumaa vallas.
Karstiala on riffdolomiidist astangul, kus esineb karstinähtusi. Karstialal neelduv vesi avaneb karstiala lähedal allikatena (Linnamaa allikad).
Fredrik Sträng

Fredrik Sträng (sündinud 25. märtsil 1977 Laxås Örebro läänis) on rootsi alpinist, retkleja ja dokumentalist.
Ta on Rootsi edukamaid alpiniste, kes on tõusnud 9 kaheksatuhandelise tippu. Esimese rootslasena tõusis ta 2003. aastal Dhaulagiri (8167 m) ja 2009. aastal (koos Niklas Hallströmiga) Makalu (8462 m) tippu. Viimati tõusis ta 2018. aastal Broad Peaki (8047 m) tippu.
Sträng on esimene rootslane, kes on käinud Seitsme tipu klubi kõigil 7 eri paigus asuvail mäetipul (2006). Sellel teemal ilmus tal 2007. aastal raamat ja dokumentaalfilm.
2007. aastal lõi ta dokumentaalfilmi "Fredrik Sträng och mysteriet på Everest" ('Fredrik Sträng ja Everesti saladus'), milles ta arutleb versiooni üle, mille järgi George Mallory võis jõuda 8. juunil 1924 Džomolungma tippu. Kui ta 2006. aastal oli Everestil, püüdis ta mäelt otsida Andrew Irvine'ile kuulunud fotoaparaati Kodak Vest, milles hüpoteetiliselt võinuks sisalduda tipus tehtud fotod Malloryst ja Irwine'ist.

K2

2008. aastal osales Sträng rahvusvahelises K2 ekspeditsioonis. Kaks alpinisti 8-liikmelisest grupist jõudis tippu. Fredrik Sträng ja Eric Meyer olid 1. augusti hommikul kõrgusel 8000 m, kui hindasid olukorda ohtlikuks ning otsustasid tipputõusu katkestada ja tagasi pöörata. Samal päeval toimus K2 ajaloos suurimaid tragöödiaid. 11 inimest hukkus. Peamine põhjus oli jäävaring. Sträng osales päästetöödel.
2017. aastal naasis Sträng grupiga K2-le, kuid ka seekord tema tipputõus nurjus.
Ta elab Stockholmis.
Saastna vald

Saastna vald (saksa keeles Sastama) oli vald Läänemaal Karuse kihelkonnas. Vald eksisteeris 1866–1892 ja siis liideti Saastna vald Massu vallaga.
Valla alal asus Saastna mõis.
Graham Swift

Graham Swift (sündinud 4. mail 1949 Inglismaal Londonis) on inglise kirjanik.
Ta on õppinud Cambridge'i ja Yorki ülikoolis. Swift on Kuningliku Kirjandusseltsi (Royal Society of Literature) liige.
Oma teostes käsitleb ta peamiselt ajaloo problemaatikat.
Mitmest teosest on valminud ka filmiversioon, sealhulgas raamatust "Viimased korraldused" (osades Michael Caine ja Bob Hoskins).

Tunnustused

Romaani "Viimased korraldused" eest võitis Swift 1996. aastal Bookeri kirjandusauhinna.